FÅR KRITIKK: NRKs humorstjerne Tore Sagen. Foto: ESPEN BRAATA Foto: ,

– Føler meg stemplet som «lausunge»: Kritiserer Tore Sagen for sæddonor-vits

Donorbarn Maria Kathinca Nilsen Rydeng liker ikke at NRK-profilen Tore Sagen fleiper med hvorvidt pappaen hennes er faren hennes.

Oppdatert 29. april 2015

Artikkelen er over fem år gammel

På den omstridte komikerens Instagram-side har Sagen postet en kommentar til en sak om Rydeng i Nettavisen, med overskriften «Maria (22) fikk sjokkbeskjeden av faren: Jeg er ikke din biologiske pappa».

Sagen, kjent fra det populære programmet «Radioresepsjonen», skriver: Riktig overskrift skal være: «Maria (22) fikk sjokkbeskjeden av tilfeldig fyr.»

Dette faller ikke i god jord hos Rydeng, som i lengre tid har frontet donorbarns rettigheter i media.

– Dette er en sår sak. Sagen fleiper jo med mye rart, og har mange krasse meninger, men når det går så langt som han gjør på Instagram, og påstår at pappa ikke er faren min, kan jeg ikke sitte på sidelinjen og se på, sier Rydeng, som også tar til motmæle på sin Facebook-side.

TAR TIL MOTMÆLE: Donorbarn Maria Kathinca Nilsen Rydeng. Foto: PRIVAT Foto: ,

– Hvor langt kan en komiker gå innenfor denne tematikken, synes du?

– Det kommer an på måten man gjør det på. Sæddonasjon i dag er et vanskelig tema, det er mangel på givere i Norge og dermed mer vanskelig for barnløse par å få hjelp. Jeg er så glad for at pappa ikke har Instagram, så han ikke kan se hvordan en voksen mann tråkker på noe han har strevd med hele livet sitt – det å ikke kunne få barn.

Rydeng beskriver Sagens kommentar som «dumdristig».

– Jeg føler at han stempler meg som en slags «lausunge». Og det er aldri noen som har gjort det før. Mamma og pappa brukte jo ekstremt mye tid, penger og ressurser på å få barnet de ønsket seg.

Først da hun var 18 fikk Rydeng vite sannheten om hvordan hun kom til verden.

– Siden da har jeg følt meg som det mest ønskede barnet i verden. Jeg har møtt mye kritikk for meningene mine rundt det å bruke anonym donor, men det Sagen kommer med nå er en ny type tilbakemelding for meg.

22-åringen har funnet ut at hennes biologiske far var fra Trondheim, og at han var medisinstudent.

– Jeg har vært der med kamera på slep og prøvd å leke «Tore på sporet», uten at jeg kom så mye lengre.

– I stedet fikk du «Tore av sporet»?

– Ja, haha! Jeg synes jo generelt at Sagen har mye bra på lager, en artig kar, men jeg synes han kan trå litt mer varsomt i noen situasjoner.

Tore Sagen mener at det først og fremst var mediekritikk han kom med i sitt innlegg.

PRISBELØNNET: Tore Sagen (t.h.) har sammen medbroren Steinar (i midten) og Bjarte Tjøstheim høstet mye heder for krass humor i NRK-programmet «Radioresepsjonen». Foto: NRK Foto: ,

– Jeg lagde et poeng av den språklige motsigelsen i Nettavisens overskrift, hvor det i praksis står at faren hennes skal ha sagt at han ikke er faren hennes. Dette var altså ikke et politisk poeng i en pågående donorbarndebatt, hvis det foregår noe slikt.

– Hva vil du si til Maria, som tar dette ille opp og føler seg stemplet som en «lausunge»?

– Det synes jeg ikke hun skal, for da stempler hun jo andre donorbarn som det samme.

Publisert: 29.04.15 kl. 00:04 Oppdatert: 29.04.15 kl. 07:56

Les også

Mer om NRK Radio